'n Papegaaiduif (Treron calvus) is 'n voël wat 25-28 cm lank word. Die volksnaam is besonder gepas om dié papegaai-agtige voël te beskryf wat dikwels onderstebo aan takke hang op soek na kos. Hulle is besonders lief vir vye.
Beskrywing: Wanneer mens hom in die boom sien klouter, is die onmiddellike indruk dié van 'n groen, papegaai-agtige voël. Van naderby is hierdie spesie onmiskenbaar met sy groen en geel verekleed en die kastaiingkleurige onderstertvere. Wanneer hy kos soek, klouter hy rond in bome wat vrugte dra en hang soms onderstebo aan takke. Jong voëls het olyfkleurige skouervlekke.
Habitat: Dié voël sal voorkeur gee aan die blaarkruine in 'n tuin, veral waar daar vrugtebome is. Besoek nie voëlbadjies nie.
Kosvereistes: Papegaaiduiwe is vrugtevreters en is besonder lief vir wildevye, soos die Ficus sycomorus en Ficus sur. Hulle vreet ook die vruggies van die Transvaalsaffraan (Cassine transvaalensis), Doppruim (Pappea capensis), Blinkblaar-wag-'n-bietjie (Ziziphus mucronata), Waterbessie (Syzygium cordatum) en Jakkalsbessie (Diospyros mespiliformis). Papegaaiduiwe sal ook aangeplante vrugte, soos moerbei en lukwarte eet. In sommige gebiede besoek Papegaaiduiwe gereeld die voertafel. 'n Verskeidenheid vrugte wat aan dorings aan bome vasgesteek word of tussen die skubbe van 'n dennebol ingedruk word, sal benut word.
Ontsluit van "https://af.wikipedia.org/w/index.php?title=Papegaaiduif&oldid=1167765"	Kategorieë: IUBN Rooilys veilige spesiesDuiwe	Navigasie-keuseskerm
AsturianuБългарскиBrezhonegCatalàCebuanoDanskDeutschEnglishEspañolEuskaraFrançaisעבריתMagyarItalianoKernowekКырык марыNederlandsNorsk bokmålپنجابیSimple EnglishSvenskaTiếng ViệtWinaray	Wysig skakels	Die bladsy is laas op 13 Mei 2013 om 13:12 bygewerk.